FODBOLD:Efter en intens kamp mod FC Midtjylland måtte AaB mandag aften se sig slået 0-1 i 88. minut, og det frustrerer cheftræner Morten Wieghorst.

Selvom aalborgenserne leverede en nærmest upåklagelig indsats i 2. halvleg, er der dog alligevel lidt at træne videre med for superligaholdet.

- Hvis du ser på de chancer, vi laver i dag, så skal vores afslutninger være bedre. Vi kan ikke forvente at lave mange chancer mod et stærkt FC Midtjylland, så vi skal true deres målmand på de afslutninger, vi laver. Du får ikke større chancer, end vi gjorde i dag, siger han.

Selvom kamp ikke bar præg af stærke afslutninger fra de rødstribede, har cheftræneren fortsat tillid til sit superligamandskab, som gør mange rigtige ting, men mangler den sidste skarphed i offensiven.

- Vi må træne det og så fastholde troen på spillerne, for de må ikke stoppe med at søge ind i de områder, hvor de er vigtige. Patrick Kristensen laver et fantastisk løb i omstillingen, men afslutningen mangler selvfølgelig, siger Wieghorst.